మాళవిక సరుక్కై

మాళవిక సరుక్కై ఒక భరతనాట్య కళాకారిణి, నృత్య దర్శకురాలు.ఈమెకు 2002లో సంగీత నాటక అకాడమీ అవార్డు లభించింది. 2003లో భారతప్రభుత్వం నాలుగవ అత్యున్నత పౌర పురస్కారం పద్మశ్రీతో ఈమెను సత్కరించింది.

జీవిత విశేషాలు
ఈమె 1959, జూన్ 15వ తేదీన బొంబాయిలో జన్మించింది. ఈమె తన 7వ యేటి నుండి కె.కళ్యాణసుందరం పిళ్ళై వద్ద తంజావూరు బాణీలో, ఎస్.కె.రాజరత్నం పిళ్ళై వద్ద వళువూర్ బాణీలో భరతనాట్యం నేర్చుకుంది. ఇంకా ఈమె కళానిధి నారాయణన్ నుండి అభినయాన్ని, కేలూచరణ్ మహాపాత్ర, రమణి రాజన్ జెనాల నుండి ఒడిస్సీ నృత్యాన్ని నేర్చుకుంది. ఈమె తన 12వ యేట ముంబైలో తొలి ప్రదర్శన ఇచ్చింది. తరువాత దేశంలోని అనేక ప్రాంతాలలో విదేశాలలో అనేక ప్రదర్శనలు ఇచ్చింది. వాటిలో న్యూయార్క్‌లోని లింకన్ సెంటర్ ఫర్ పర్ఫార్మింగ్ ఆర్ట్స్,  జాన్ ఎఫ్.కెన్నెడి సెంటర్ ఫర్ పర్ఫార్మింగ్ ఆర్ట్స్,  చికాగోలలో ఇచ్చిన ప్రదర్శనలు ముఖ్యమైనవి. ఈమె జీవితాన్ని, నాట్యప్రదర్శనలను సమర్పణం పేరుతో భారత ప్రభుత్వం డాక్యుమెంటరీ సినిమా రూపంలో రికార్డు చేసింది. ఈమెపై బి.బి.సి. డాన్సింగ్ పేరుతో 9 గంటల టెలివిజన్ డాక్యుమెంటరీని నిర్మించింది. నేషనల్ సెంటర్ ఫర్ పర్ఫార్మింగ్ ఆర్ట్స్, ముంబై ఈమెపై ద అన్‌సీన్ సీక్వెన్స్ - ఎక్స్‌ప్లోరింగ్ భరతనాట్యం త్రూ ద ఆర్ట్ ఆఫ్ మాళవిక సరుక్కై మరొక డాక్యుమెంటరీని నిర్వహించింది.

అవార్డులు, గుర్తింపులు

ఈమెకు కేంద్ర సంగీత నాటక అకాడమీ 2002లో భరతనాట్యంలో అవార్డును ప్రకటించింది. ఈమె ఇంకా "తమిళనాడు ఐయల్ ఇసై నాటక మన్రమ్"‌ నుండి కళైమామణి పురస్కారాన్ని, మృణాళినీ సారాభాయ్ అవార్డును,  నృత్య చూడామణి బిరుదును, సంస్కృతి అవార్డును, హరిదాస్ సమ్మేళన్ అవార్డును పొందింది. 2003లో భారతప్రభుత్వం పద్మశ్రీ ఇచ్చి సత్కరించింది.

ఇవికూడా చూడండి
 భరతనాట్యం
 ఒడిస్సీ

మూలాలు

బయటి లింకులు
 
 
 

పద్మశ్రీ పురస్కారం పొందిన తమిళనాడు మహిళలు
తమిళనాడు నాట్య కళాకారులు
భరతనాట్య కళాకారులు
జీవిస్తున్న ప్రజలు
సంగీత నాటక అకాడమీ అవార్డు గ్రహీతలు
1959 జననాలు
కళైమామణి పురస్కార గ్రహీతలు